Pandemie plaas verdere druk op skole - Education - Erongo
Monday, October 26th, 2020 06:32:38
Die Hoërskool Duinesig is die eerste skool langs die kus wat sy deure moes sluit ná 'n personeellid positief getoets het vir Covid-19.
11 August 2020 | Education
Ernfriede Stephanus; Streeksdirekteur, "Ons benodig addisionele skole in Walvisbaai en Swakopmund..."
Leerlinge van die Sekondêre Skool De Duine in hulle klas. Foto Leandrea Louw
Sommige skole in die Erongostreek was slaggereed om leerders terug te verwelkom, terwyl dit vir ander 'n uitdaging is.
Privaatskole in Walvisbaai en Swakopmund was die eerste om hul deure vir graad 11- en 12-leerlinge te open. Die staatskole het dit egter ietwat moeiliker gevind weens die aantal leerders en die toepassing sowel as handhawing van sosiale afstandmaatreëls.
Die skoolhoof van die Sekondêre Skool De Duine, Anton van Wyk, het gesê dat slegs sowat 50% van die skool se graad 11- en 12-leerlinge terug is by die skool. Leerders het die opsie gehad om klasse by te woon of om tuis te leer.
"Ons het 128 graad 12's en daar is ongeveer 70 terug by skool. Leerders wat gekies het om tuis te leer, kom haal elke dag hul werk by die kantoor. Ons het hulle in verskillende groepe gedeel om te verseker dat daar net ongeveer 20 leerders in elke klas is. Die skool het vier graad 11-klasse en agt graad 12-klasse. Ons moes die daaglikse rooster ook verander om te verseker dat almal by hul klasse uitkom."
Van Wyk het gesê dit is 'n uitdaging om die skool gereed te kry vir die graad 10-leerders. "Ons het ongeveer 270 graad 10-leerders, wat dit moeilik maak. Ons is egter besig met reëlings. Alle Covid-19-regulasies is in plek om die beskerming van ons leerders te verseker."
Voorts het Van Wyk gesê daar moet 'n sielkundige by skole beskikbaar gemaak word. "Die vrees by leerders en ouers is duidelik. Ons kan net byhou en gehoor gee aan die gesondheidsregulasies."
Die aansoekproses is ook aan die gang vir graad 0, 1 en graad 8 en sal duur tot 20 Augustus.
Ernfriede Stephanus, die streeksdirekteur van onderwys, het gesê dat skole slegs die aantal vorms moet uitdeel volgens die beskikbare plekke by elke skool.
"Ons het skole versoek om 'n lys te hou van leerlinge wat moontlik nie by die skool gaan plek kry nie. Ons benodig addisionele skole in Walvisbaai en Swakopmund om die druk op skole te verlig."
Laerskole in Walvisbaai het tussen 60 en 100 plekke in graad 1 beskikbaar, en heelwat minder vir graad 0.
Die Hoërskool Duinesig in Kuisebmond, Walvisbaai, het die eerste skool geword wat sy deure tydelik moes sluit ná 'n personeellid positief getoets het vir Covid-19.
Die skoolhoof Stanley Urikhob het gesê die betrokke personeellid is tans in isolasie.
"Die personeellid was in kontak met iemand wat positief getoets het en het sedert Dinsdag tuis gebly. Die personeellid het die skool Sondag van die positiewe resultate verwittig."
Hy het verduidelik dat die skoolgebou weens die Covid-19-gesondheidsprotokolle gedurende die week van 10 tot 14 Augustus 2020 ontsmet sal word.
"Leerders word aangeraai om tuis te bly. Die aanlyn leerplan sal voortgaan en alle ander dienste wat ons sou lewer, word vir die week opgeskort. Daar word van leerders verwag om op Maandag, 17 Augustus 2020, om 07:30 aan te meld vir die hervatting van normale klasse vir graad 11- en 12-leerders."
Urikhob het ouers, leerders en die gemeenskap in die algemeen versoek om kalm te bly.
"Dit is alles te danke aan die standaard prosedure wat in die hantering van die pandemie bestaan. Laat ons die nodige Covid-19-veiligheidsprotokolle beoefen."